**Effaith Brexit ar Wasanaethau Plant a Theuluoedd**

Un ffordd neu’r llall, bydd Brexit yn digwydd, er yr oedi pellach sydd wedi bod. Pwrpas y papur hwn yw ceisio crynhoi’r pryderon, yr hyn a wyddom a beth yw'r effaith bosibl ar wasanaethau sy'n gwasanaethu plant a phobl ifanc yn y DU.

Mae’r UE wedi deddfu dros 80 o offerynnau cyfreithiol sy’n rhoi hawl uniongyrchol i blant yn y DU gan gwmpasu materion megis ymfudo, lloches, amddiffyn plant, iechyd a diogelwch, meddyginiaeth pediatreg, mynediad at hawliau cymdeithasol ac economaidd a thor-teulu trawsffiniol. Mae Brexit yn debygol o gael effaith ar bob un o’r rhain mewn un ffordd neu’r llall.

**MATERION ALLWEDDOL**

Effaith Brexit ar statws mewnfudo plant:

* Yn 2016, roedd 679,000 o blant dan 18 oed a oedd yn wladolion Ewropeaidd yn byw yn y DU. Mae nifer fach ychwanegol o blant o du allan i Ewrop hefyd yn byw yn y DU o dan hawliau a ddarperir iddynt o dan gyfraith yr UE. Mae cyfran sylweddol o’r plant hyn yn byw yma am gyfnod hirdymor: mae oddeutu 258,000 (38%) wedi cael eu geni yn y DU. Yn aml mae plant sy’n byw yn y DU o dan gyfraith yr UE wedi integreiddio’n dda, yn mynd i’r ysgol, yn gwneud ffrindiau ac yn siarad Saesneg. Nid oes gan rai plant unrhyw atgof o fyw mewn gwlad arall, nid oes ganddynt berthynas â theulu neu ffrindiau dramor, ac/neu nid oes ganddynt unrhyw gysylltiad ystyrlon â’u ‘mamwlad’.
* Ni ellir gwarantu na fydd Brexit yn effeithio ar hawliau presennol plant o dan gyfraith yr UE. Yn wir, bydd Brexit yn cael gwared ar unrhyw fesurau diogelu hawliau plant sy’n cael eu darparu trwy Siarter Hawliau Sylfaenol yr UE. Y perygl yn dilyn Brexit yw y bydd y llywodraeth yn defnyddio ei bwerau dirprwyedig a’i offerynnau statudol i ddiwygio deddfau heb orfod wynebu proses graffu fanwl y senedd – y risg yw bod posibilrwydd y bydd mesurau diogelu hawliau plant sy’n cael eu hymgorffori yng nghyfraith yr UE ar hyn o bryd yn cael eu difa trwy'r 'drws cefn'.
* Bydd rhai plant wedi caffael hawl i breswyliad parhaol o dan gyfraith yr UE neu yn y broses o gaffael hawl debyg. Hyd yma, maent wedi gallu ymarfer yr hawliau hynny mewn modd eithaf anffurfiol, ac nid yw wedi bod yn ofynnol iddynt wneud cais am gerdyn preswylio parhaol. Felly, mae’n bosibl y bydd rhai o’r plant hynny (a/neu eu teuluoedd) yn cael anhawster profi hyd eu preswyliad cyfreithiol er mwyn dangos eu hawl i breswyliad parhaol.
* Ni fydd y mwyafrif helaeth o blant yn y DU sy’n wladolion o aelod-wladwriaethau eraill yn yr UE wedi cael caniatâd i gael mynediad neu i aros (yn arbennig ni fyddant wedi derbyn caniatâd i aros am gyfnod amhenodol) gan nad oedd angen caniatâd arnynt os oeddent yn ymarfer hawliau’r UE.

Mae statws achosion parhaus sy’n cynnwys plant yn aneglur. Ni fydd y rheolau sy’n llywodraethu gorfodadwyedd unrhyw achos a bennir yn weithredol ar ôl 29 Mawrth 2019, ac mae’r risg y bydd achosion cyfochrog yn cael eu cymryd mewn mwy nag un awdurdodaeth yn bosibilrwydd cryf.

**Effaith Bosibl Brexit ar Statws Ymfudiad Plant / Barn Gyfreithiol**

Effaith bosibl Brexit ar Blant sy’n Derbyn Gofal:

* Ar hyn o bryd mae 70,440 o blant yn derbyn gofal yn Lloegr, 5,662 yng Nghymru, 15,317 yn yr Alban a 2,983 yng Ngogledd Iwerddon. Er nad oes gennym unrhyw ddata clir am genedligrwydd plant mewn gofal, mae’n bosibl bod sawl mil yn wladolion o wledydd eraill yr UE. Ar hyn o bryd mae’r plant hyn yn wynebu ansicrwydd wrth iddyn nhw dyfu’n oedolion felly mae’n hanfodol eu bod yn cael gwybodaeth glir a chymorth cyfreithiol i sicrhau preswyliad hirdymor diogel a hawl cysylltiedig. Yn yr un modd, bydd Brexit yn effeithio ar blant Prydeinig sy’n derbyn gofal gan berthnasau mewn aelod-wladwriaethau arall yn yr UE. Mae’n bosibl na fydd yr opsiwn hwn bellach yn hyfyw os oes ansicrwydd p’un a fydd plant neu deuluoedd yn cael aros yn y wladwriaeth UE honno ar ôl Brexit.

Nid yw diogelwch plant wedi cael sylw haeddiannol ac angenrheidiol yn y ddadl ynghylch Brexit hyd yma. Ond os bydd ein hymadawiad yn arwain at ein diarddel o isadeiledd sy’n amddiffyn a diogelu lles plant ledled yr UE, bydd hynny'n cael effaith ddwys arnynt.

Mae ein cyfranogiad yn y dyfodol mewn sefydliadau a mecanweithiau megis Europol, Eurojust a’r Gwarant Arestio Ewropeaidd, yn y System Gwybodaeth Schengen (SIS11), sy’n darparu rhybuddion am blant mewn perygl o herwgydiad neu fynd ar goll, a chymhwyso Rheoliad 11 Brwsel mewn perthynas â chyfraith teulu, yn edrych yn ansicr dros ben.

Mae mecanweithiau megis Europol ac Eurojust wedi cael eu llunio a’u sefydlu i gefnogi cydlyniad a chydweithio traws-genedlaethol, ac maent yn chwarae rôl allweddol mewn atal troseddau yn erbyn plant.

Rhwng 2010 a 2016, cafwyd 110 o arestiadau am droseddau rhywiol yn erbyn plant yn y DU o ganlyniad i ddefnyddio'r Gwarant Arestio Ewropeaidd. Yn yr un cyfnod, cafwyd 831 o geisiadau gan wledydd yr UE i’r DU mewn perthynas â throseddau rhywiol yn erbyn plant, ac o’r rhain, cafodd 108 o arestiadau eu gwneud yn y DU.

Mae’r gallu i gynnal gwiriadau ar y rheiny sydd o bosibl yn gofalu am blant hefyd yn bwysig, gan gynnwys y rheiny sydd o bosibl yn maethu neu fabwysiadu plant. Mae’n rhaid i ddarpar ofalwyr (llawer ohonynt yn wladolion y tu allan i’r DU) yn gorfod cael gwiriadau cefndir troseddol, meddygol a gwasanaethau cymdeithasol llym yn y DU, gan gynnwys gwiriadau o wledydd eraill os yw’r ymgeisydd wedi byw dramor. Mae gwiriadau cofnodion hefyd yn ofynnol fel rhan o achosion gofal lle mae’n bosibl rhoi plentyn mewn gofal y tu allan i'r DU.

Mae mynediad parhaus at system gwybodaeth cofnodion troseddol canolog (ECRIS) a sefydlwyd gan yr UE hefyd yn bwysig i sicrhau bod darpar gyflogwyr a gwasanaethau cyhoeddus eraill yn gallu cynnal gwiriadau llym ar gofnodion troseddol cyn penodi rhywun i weithio gyda phlant.

Mae dros chwarter y gweithwyr o Aelod-wladwriaethau’r UE yn gweithio yn y sectorau gweinyddu cyhoeddus, addysg ac iechyd yn y wlad hon.  Yn arbennig, mae bron i 10% o feddygon y GIG ac ychydig dros 7% o’r holl nyrsys yn y DU yn dod o Aelod-wladwriaethau eraill yn yr UE.

Mae mwyafrif sylweddol o’r rhain yn gweithio’n uniongyrchol gyda phlant. Mae angen i ni allu gwirio eu bod yn ddiogel i wneud hynny.

Cofnodwyd bod 60,000 o blant wedi mynd ar goll yn y DU yn 2015/16, ond mae buddsoddiad yr UE mewn llinell gymorth plant coll ledled yr UE, yn ogystal â chyllid craidd ar gyfer elusennau plant coll a rhybuddion achub, mewn perygl go iawn o gael eu terfynu.